Diari Oficial de la Generalitat Valenciana


Sumari del DOGV 7204, del 31-01-2014 (2014/756)

RESOLUCIÓ de 9 de desembre de 2013, de la Consellera de Benestar Social, per la qual establix el cost de referència dels servicis del Sistema Valencià de Servicis Socials, de places en centres i servicis socials especialitzats per a persones majors i persones amb discapacitat oferides per la Generalitat i l'Institut Valencià d'Atenció Social (IVAS), per a l'exercici 2014.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7204

Data del DOGV
:   31-01-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/756


Data del document
:   09-12-2013

Organisme emissor
:   Conselleria de Benestar Social

Tipus de document
:   Resolució

Correcció d'errades

 Descriptors 

:   * servei social

RESOLUCIÓ de 9 de desembre de 2013, de la Consellera de Benestar Social, per la qual establix el cost de referència dels servicis del Sistema Valencià de Servicis Socials, de places en centres i servicis socials especialitzats per a persones majors i persones amb discapacitat oferides per la Generalitat i l'Institut Valencià d'Atenció Social (IVAS), per a l'exercici 2014. [2014/756]  
El sistema de servicis socials, que són competència exclusiva de la Generalitat, determina les condicions bàsiques per a garantir la prestació dels servicis i superar les condicions que donen lloc a la desigualtat social, promovent la no-discriminació, la igualtat d'oportunitats i majors cotes de benestar social, per mitjà de l'aportació dels recursos financers, tècnics, humans i organitzatius necessaris.  
  
Davant de la gratuïtat dels servicis socials generals, els servicis socials especialitzats, establits tant en la Llei 5/1997, de 25 de juny, que regula el sistema de servicis socials en l'àmbit de la Comunitat Valenciana (articles 60 i següents), com en la Llei 11/2003, de 10 d'abril, de la Generalitat, sobre l'Estatut de les Persones amb Discapacitat (articles 48 i següents), i en la Llei 39/2006, de 14 de desembre, de Promoció de l'Autonomia Personal i Atenció a les Persones en Situació de Dependència (article 33), comporten la participació dels usuaris d'estos servicis socials especialitzats en el cost, en funció de la seua capacitat econòmica. Esta participació no exclou cap beneficiari de la cobertura del sistema de servicis socials i del sistema per a l'autonomia i atenció a la dependència a la Comunitat Valenciana per no tindre recursos econòmics.  
  
La participació dels beneficiaris en el cost dels servicis i prestacions del sistema per a l'autonomia i atenció a la dependència constituïx una norma bàsica, que es desplega en l'àmbit autonòmic en el Decret 113/2013, de 2 d'agost, del Consell, pel qual establix el règim i les quanties dels preus públics en l'àmbit dels servicis socials (DOCV 7083, 06.08.2013).  
En el cas dels servicis socials especialitzats prestats per l'Administració de la Generalitat en centres propis o gestionats per l'entitat de dret públic Institut Valencià d'Atenció Social (IVAS), s'aplica el que disposa el Decret 227/1991, de 9 de desembre, del Consell, que determina els servicis i activitats susceptibles de ser retribuïts per mitjà de preus públics, amb el Decret 113/2013, de 2 d'agost, del Consell, esmentat abans.  
Per la seua banda, en els centres i servicis que no siguen de titularitat de la Generalitat però reben finançament públic, bé directament l'entitat titular o bé les persones que en són usuàries, les aportacions de les persones usuàries no tindran la consideració de preu públic, sinó que es regiran per les condicions fixades en els contractes assistencials, si bé la quantia es determinarà de la mateixa manera i serà del mateix import que el que establix este decret per als preus públics. En estos cas, establix la disposició transitòria quarta del Decret 113/2013, de 2 d'agost, del Consell, esmentat abans, l'obligació de pagament de l'aportació individual que s'ha dit es regix pel dret privat, i no hi ha en cap cas cap responsabilitat de la Generalitat en els casos de demora o impagament de l'aportació.  
Amb l'objecte d'establir la participació dels beneficiaris en el cost dels diversos servicis, l'article 3 del Decret 113/2013, de 2 d'agost, del Consell, esmentat més amunt, establix la necessitat d'avaluar i determinar, en cada cas, el cost de referència dels servicis, tenint-ne en compte el tipus i el cost efectiu.  
En compliment de les disposicions esmentades, a la vista dels informes emesos, s'establix el cost de referència dels servicis socials especialitzats per a majors i persones amb discapacitat i, per tant, a proposta de la secretària autonòmica d'Autonomia Personal i Dependència, resolc:  
  
Primer  
Aprovar el cost de referència dels servicis del sistema valencià de servicis socials, així com de les places en centres i servicis socials especialitzats per a persones majors i persones amb discapacitat oferits per la Generalitat i l'Institut Valencià d'Atenció Social (IVAS), per a l'exercici 2014, d'acord amb el tipus de servici:  
  
Tipus de servici Euros al mes Euros a l'any  
Servici d'atenció residencial per a persones majors 1.500 - 18.000 -  
Servici d'atenció residencial per a persones amb discapacitat 2.100 - 25.200 -  
Servici de centre de dia per a persones majors (transport inclòs) 845 - 10.140 -  
Servici de centre de dia per a persones amb discapacitat 810 € 9.720 -  
Servici de centre de dia o centre ocupacional per a persones amb discapacitat 550 - 6.600 -  
  
  
  
Segon  
La quantia del cost de referència del servici pot vincular-se, si és el cas, a l'adquisició d'un servici i a la quantia mensual màxima de la prestació econòmica vinculada al servici que s'establisca, i altres ajudes que s'establisquen a través de convocatòries públiques.  
  
València, 9 de desembre de 2013.- La consellera de Benestar Social: Asunción Sánchez Zaplana.